苏轼
仆曩于长安陈汉卿家见吴道子画佛碎烂可惜其
子骏以见遗作诗谢之贵人金多身复闲，争买书画不计钱。
已将铁石充逸少，（殷铁石，梁武帝时人。
今法帖大王书中有铁石字。
）更补朱繇为道玄。
（世所收吴画，多朱繇笔也。
）烟薰屋漏装玉轴，鹿皮苍璧知谁贤。
吴生画佛本神授，梦中化作飞空仙。
觉来落笔不经意，神妙独到秋毫颠。
我昔长安见此画，叹惜至宝空潸然。
素丝断续不忍看，已作蝴蝶飞联翩。
君能收拾为补缀，体质散落嗟神全。
志公仿佛见刀尺，修罗天女犹雄妍。
如观老杜飞鸟句，脱字欲补知无缘。
问君乞得良有意，欲将俗眼为洗湔。
贵人一见定羞怍，锦囊千纸何足捐。
不须更用博麻缕，付与一炬随飞烟。